‘हम जानते हैं कि आप कौन हैं, क्या करते हैं, आपके शौक क्या हैं, आप इस समय कहां हैं, हम यह भी अंदाजा लगा सकते हैं कि आप इस समय क्या सोच रहे हैं. हमारे पास आपके हर सवाल का जवाब है’, कई मौकों पर गूगल के कार्यकारी चेयरमैन एरिक श्मिट जब यह कहते हैं तो उनकी बात गलत नहीं होती. दरअसल हमारा गूगल से जुड़ाव और गूगल का हमारी जिंदगी में दखल इस हद तक हो चुका है कि वह न सिर्फ हमें अच्छी तरह जानने-पहचानने लगा है बल्कि हमारी जिंदगी को निर्देशित भी करने लगा है. आप जीपीएस के सहारे कोई सफर तय कर रहे हों या सर्च पर जानकारियों का पहाड़ खंगालने के बाद कोई चीज खरीद रहे हों, आप इस देवता की उंगली पकड़कर ही चल रहे हैं. इसलिए कहने वाले यहां तक कह देते हैं कि गूगल आपके बारे में आपकी मां या पत्नी से भी ज्यादा जानता है. श्मिट के मुताबिक गूगल का लक्ष्य है कि कुछ साल बाद वह आपको यह बताने की स्थिति में हो कि आपको फलां छुट्टी के दिन क्या करना चाहिए या कौन सी नौकरी आपके लिए सबसे मुफीद रहेगी.